तापी नदी से घिरे सूरत शहर को सूर्यपूरी होने का मिथक बहुत क्षीण रूप से प्रचलित है और इस प्रकार इसका संबध कर्ण से जुड़ता है . बौद्ध काल में सूरत का महत्त्व बहुत अधिक था और मध्यकाल में यह पश्चिमी भारत का सबसे महत्वपूर्ण बंदरगाह था . अकबर के राज्यकाल में सूरत एक ऐसा केंद्र था जहाँ से हर साल दो जहाजों में हजयात्री मक्का जाया करते थे . अरब सागर में किसी भी जहाज को लूट लेने और डूबा देने वाले बर्बर पुर्तगालियों ने अकबर के दो जहाजों को करताज (पारपत्र) मुक्त कर दिया था . इरफ़ान हबीब द्वारा सम्पादित पुस्तक ‘अकबर और उसका राज्य’ के एक अध्याय में अकबर की समुद्र नीति पर लिखा गया है और उसमें दिए तथ्य के मुताबिक पुर्तगाली अरब सागर और कालीमिर्च को अपनी बपौती समझते थे लेकिन भारत के तत्कालीन सम्राट अकबर से झगडा मोल नहीं ले सकते थे . उन्होंने अकबर से समझौता कर लिया . अकबर समुद्र के क्षेत्र में अपने प्रभुत्व को लेकर कोई खास उत्साही नहीं थे क्योंकि गुजरात और दूसरे सीमावर्ती राजा अपने-अपने ढंग से मौके का फायदा उठाते और भारत के प्रति उनका रवैया ढुलमुल था . उनमें से प्रायः लोग पुर्तगालियों से मिले हुए थे और गुपचुप संधियों और समझौतों के अनुसार अपनी भूमिका तय करते थे . बीसवीं सदी में सूरत सूती कपड़ों , पोलिस्टर और हीरा व्यवसाय का सबसे बड़ा केंद्र बन गया . पश्चिम रेलवे पर स्थित सूरत गुजरात में अहमदाबाद के बाद सबसे बड़ा नगर है और मुंबई से उसकी दूरी महज 280 किलोमीटर है . आज का सूरत विशाल भवनों , अट्टालिकाओं औरचौड़ी सड़कों से भरा पूरा शहर है और देश के अनेक हिस्सों से आये हुए लोग यहाँ रोजी-रोटी कमा रहेहैं. सूरत में कई बड़े फायनेंसर हैं जिनका अकूत पैसा मुम्बई की फिल्म इंडस्ट्री में लगा हुआ है .